**Likumprojekta “Grozījumi likumā “Par sabiedrisko pakalpojumu regulatoriem”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekta mērķis ir pilnveidot sabiedrisko pakalpojumu regulēšanas un tarifu noteikšanas metodes regulējamās nozarēs, kurās Sabiedrisko pakalpojumu regulēšanas komisija (turpmāk – regulators) nodrošina tarifu izmaksu izvērtēšanu, paaugstināt sabiedrisko pakalpojumu lietotāju, kuri saņem regulētos sabiedriskos pakalpojumus, aizsardzību, kā arī efektivizēt regulatora darbu un uzlabot pakalpojumu sniegšanu lietotājiem.  Likumprojekts:   * paredz ieviest un turpmāk nodrošināt regulatora padomes locekļu atbilstīgu rotāciju; * precizē regulatora tiesības grozīt izsniegtās licences nosacījumus; * precizē regulatora tiesības un pienākumus sabiedrisko pakalpojumu sniedzēju reģistrācijas procesā; * sinhronizē tarifu noteikšanas procesu atbilstoši attiecīgo regulējamo nozaru speciālajos tiesību aktos noteiktajam regulējumam; * pilnveido strīdu izskatīšanas procesu regulatorā.   Likumprojekta spēkā stāšanās paredzēta normatīvajos aktos noteiktajā vispārējā kārtībā, neparedzot konkrētu spēkā stāšanās datumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts:   1. lai ieviestu Ekonomiskās sadarbības un attīstības organizācijas (turpmāk - OECD) 2016.gada ziņojumā “Latvijas Sabiedrisko pakalpojumu regulēšanas komisijas darbības rezultātu uzlabošana” (*“Driving Performance at Latvia’s Public Utilities Commission”*) (turpmāk - OECD ziņojums) ietvertās rekomendācijas; 2. lai ieviestu Eiropas Parlamenta un Padomes 2009.gada 13.jūlija Direktīvu 2009/72/EK par kopīgiem noteikumiem attiecībā uz elektroenerģijas iekšējo tirgu, ar ko atceļ Direktīvu 2003/54/EK (turpmāk – Direktīva 2009/72/EK), kā arī Eiropas Parlamenta un Padomes 2009.gada 13.jūlija Direktīvu 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu (turpmāk – Direktīva 2009/73/EK) prasības, kas skar regulatīvās iestādes vadības pilnvaru termiņu un atbilstīgu vadības rotācijas sistēmu; 3. lai nodrošinātu regulatora pilnvaru apjoma un regulatora lēmējinstitūcijas pilnvaru termiņa organizācijas atbilstību Eiropas Savienības tiesību aktiem, kā arī sinhronizēt likumā “Par sabiedrisko pakalpojumu regulatoriem” (turpmāk – Likums) ietverto regulējumu atbilstoši attiecīgo regulējamo nozaru speciālajos tiesību aktos noteiktajam regulējumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1)** Atbilstoši Likumā ietvertajam regulējumam regulatora priekšsēdētāju un četrus padomes locekļus Saeima ieceļ uz pieciem gadiem. Līdzšinējā prakse rāda, ka visiem padomes locekļiem pilnvaru termiņš beidzas viena kalendārā gada ietvaros.  OECD 2016.gadā veica regulatora kā regulatīvas iestādes funkciju, procesu un prakses analīzi un sagatavoja OECD ziņojumu, kas ietvēra vairākas rekomendācijas regulatora turpmākās darbības uzlabošanai.  Saskaņā ar OECD rekomendācijām regulatora padomes locekļu pilnvaru termiņiem nebūtu jāsākas un jābeidzas vienlaicīgi, bet gan būtu ieviešams to rotācijas princips, kas paredz, ka gada ietvaros pilnvaru termiņš beidzas tikai vienam padomes loceklim, tādā veidā nodrošinot padomes darba nepārtrauktību un stabilitāti.  Arī Direktīva 2009/72/EK un Direktīva 2009/73/EK noteic, ka ieceļot regulatīvās iestādes vadību, tā ir jāieceļ uz noteiktu laiku (no pieciem līdz septiņiem gadiem) un ir jānodrošina arī atbilstīga vadības rotācijas sistēma.  **Likumprojekta 1.pants**, kurš paredz izdarīt grozījumus Likuma 7.pantā, un Likumprojekta 11.pants, kas paredz papildināt Likuma Pārejas noteikumus, dod iespēju Saeimai 2021.gadā, ieceļot priekšsēdētaju un padomes locekļus, ieviest un turpmāk nodrošināt priekšsēdētāja un padomes locekļu atbilstīgu rotāciju, t.i. nodrošinot, ka 12 kalendāro mēnešu periodā amata pilnvaru termiņš beidzas ne vairāk kā diviem padomes locekļiem vai priekšsēdētājam un ne vairāk kā vienam padomes loceklim.  **2)** **Likumprojekta 2.** , ar kuru izdara grozījumus Likuma 9.pantā un Likumprojekta 9.pants, ar kuru izdara grozījumus Likuma 21.pantā, ir pamatots ar nepieciešamību papildināt regulatora tiesības ne vien noteikt tarifu aprēķināšanas metodiku (kas ietver regulējamās aktīvu bāzes definēšanu, kapitāla atdeves likmes noteikšanu un citus tarifu aprēķināšanai nepieciešamos rādītājus), bet arī reglamentēt tarifu noteikšanas procesu, ņemot vērā regulējamo nozaru speciālajos tiesību aktos regulatoram noteiktās tiesības un pienākumus (piemēram: Enerģētikas likumā, Elektroenerģijas tirgus likumā u.c. ietvertos pilnvarojumus sabiedrisko pakalpojumu sniedzējam pašam noteikt pakalpojuma tarifu, ja ir saņemta regulatora atļauja).  Līdz ar to regulatoram Likumā ir jāparedz šādu sabiedrisko pakalpojumu sniedzēju tiesību īstenošanas kārtība.  Vienlaicīgi, ievērojot regulējamo nozaru attīstības dinamiku un OECD 2016.gada ziņojumā “Latvijas Sabiedrisko pakalpojumu regulēšanas komisijas darbības rezultātu uzlabošana” *(“Driving Performance at Latvia’s Public Utilities Commission”*) ietvertās rekomendācijas, t.i. izvērtēt iespēju ieviest uz stimuliem balstītu (*incentive-based*) tarifu noteikšanas regulējumu, Likumā ir nepieciešams precizēt regulatora tiesības ne vien noteikt tarifu aprēķināšanas metodiku, bet arī reglamentēt tarifu noteikšanas procesu, ievērojot Likuma 19.pantā noteikto vispārējo tarifu noteikšanas kārtību.  **Likumprojekta 2.pants**, ar kuru izdara grozījumu Likuma 9.pantā, un **Likumprojekta 8.pants**, ar kuru izdara grozījumu Likuma 20.pantā, izstrādāts atbilstoši OECD ziņojumā ietvertajām rekomendācijām, veicot sabiedrisko pakalpojumu regulēšanu, lielāku uzmanību pievērst patērētāju labklājībai un regulēto nozaru kopējam veikumam, attiecīgi pārorientējot pieeju tarifu noteikšanā uz stimulējošo regulēšanu (*incentive regulation*), kas varētu izpausties, piemēram, kā cenas (tarifu) augšējās robežas noteikšana.  Regulējamo nozaru, it īpaši enerģētikas nozares, starptautiskās sadarbības procesu specifika pieprasa aktīvu tiesiskā regulējuma attīstību ne vien Eiropas Savienības (turpmāk – ES), bet arī nacionālajā līmenī.  Ievērojot, ka ES darbība ir vērsta uz pilnībā funkcionējošu un savstarpēji savienotu iekšējā enerģijas tirgus izveidi, Eiropas Komisija (turpmāk – Komisija) izdod normatīvos aktus, kas, tostarp, ietver tādus tarifu noteikšanas principus, kas sekmē ne vien sabiedrisko pakalpojumu sniedzēju ekonomiski pamatotu izmaksu segšanu, bet arī vērsti uz sistēmas elastības un enerģijas piegāžu drošības vairošanu.  Tā, piemēram, saskaņā ar Komisijas 2017.gada 16.marta regulas Nr.2017/460, ar ko izveido tīkla kodeksu par harmonizētām gāzes pārvades tarifu struktūrām (turpmāk – Regula Nr.2017/460), preambulas 7.punktu nolūkā sekmēt tīkla izmantotājiem noteikto pārvades tarifu stabilitāti un pārvades sistēmu operatoru finansiālo stabilitāti, (..) vajadzētu noteikt ieņēmumu saskaņošanas principus.  Regula Nr.2017/460 paredz iespēju valstu regulatīvajām iestādēm noteikt, piemēram, sistēmas operatora atļautos ieņēmumus, tāpat minētā regula noteic gan “režīmu bez cenas griestiem” (ieņēmumu griestu režīms, peļņas normas režīms un “izmaksu plus” režīms), gan “režīmu ar cenas griestiem” (režīms, saskaņā ar kuru regulatīvās iestādes nosaka maksimālo tarifu).  Līdz ar to Regulā Nr.2017/460 ietvertais tiesiskais regulējums pieļauj ne vien tādu tarifu noteikšanu, kas vērsti vienīgi uz ekonomiski pamatotu izmaksu segšanu, bet arī tādu, kas vērsta uz maksimāli efektīvu infrastruktūras izmantošanu un enerģijas tirgus likviditātes celšanu, ļaujot sistēmu operatoriem piemērot zemāku tarifu nekā noteikusi regulatīvā iestāde. Minētā apsvēruma dēļ Regula Nr.2017/460 paredz, piemēram, arī atlaižu noteikšanu noteiktiem infrastruktūras objektiem.  Ievērojot, ka Regulā Nr.2017/460 ietvertie tarifu noteikšanas principi ir plašāki nekā Likuma 20.pantā ietvertie, ir jāprecizē arī Likuma 20.pants (Likumprojekta 9.pants), lai, ievērojot ES tiesisko regulējumu, tarifu apmēru būtu iespējams noteikt arī saskaņā ar principiem, kas noteikti nozares speciālajos normatīvajos aktos.  Jāņem vērā, ka bieži vien likumu grozīšanas termiņi nav samērojami ar Komisijas regulās noteiktajiem termiņiem. Līdz ar to, lai nodrošinātu tiesisko noteiktību un salāgotu nacionālo regulējumu ar tieši piemērojamiem ES normatīvajiem aktiem, jāpaplašina Likuma 20.panta pirmās daļas tvērums, lai tarifu noteikšanas principi varētu tikt ietverti arī zemāka līmeņa normatīvajos aktos, neaprobežojoties ar tarifu noteikšanas principiem vienīgi likumu līmenī.  Ievērojot, ka regulators ir iestāde, kura ir atbildīga par sabiedrisko pakalpojumu lietotāju un pakalpojumu sniedzēju interešu līdzsvarošanu, lietotāju interešu aizsardzību un sabiedrisko pakalpojumu sniedzēju attīstības veicināšanu tarifu noteikšanas kontekstā, tarifu noteikšanas principus, pārņemot ES labāko praksi un normatīvo regulējumu, būtu jānosaka regulatora noteiktajās tarifu vai tarifu augšējās robežas aprēķināšanas un noteikšanas metodikās, kā arī tarifu vai tarifu augšējās robežas piemērošanas kārtībās, ievērojot katras regulējamās nozares specifiku.  Grozījumi Likuma 20.pantā, papildinot to ar otro daļu, ļaus efektivizēt tarifu noteikšanas procesu, neaprobežojoties vienīgi ar tarifu skaitlisko vērtību noteikšanu, bet arī fiksējot ekonomiski pamatotas izmaksas vai ieņēmumus, kurus sabiedrisko pakalpojumu sniedzējam ir tiesības gūt, tādējādi izstrādājot uz stimuliem balstītu (*incentive-based*) regulējumu. Elastīgi un uz stimuliem balstīti regulēšanas mehānismi veicina sabiedrisko pakalpojumu sniedzēju efektivitātes pieaugumu.  **3)** **Likumprojekta 3.pants**, ar kuru izdara grozījumus Likuma 10.pantā:   1. pilnveido procesu, kādā regulators organizē un nodrošina administratīvo lietu par normatīvajos aktos noteikto prasību neievērošanu elektroenerģijas un dabasgāzes apgādē izskatīšanu   Elektroenerģijas tirgus likuma X nodaļā ir noteikta atbildība par normatīvajos aktos noteikto prasību neievērošanu elektroenerģijas apgādē, savukārt atbildība par normatīvajos aktos noteikto prasību neievērošanu dabasgāzes apgādē ir noteikta Enerģētikas likuma XIV nodaļā.  Administratīvās lietas par normatīvajos aktos noteikto prasību neievērošanu elektroenerģijas un dabasgāzes apgādē procesa ietvaros regulators ir tiesīgs pieņemt vienu vai vairākus no šādiem lēmumiem – uzlikt pienākumu noteiktā termiņā nodrošināt attiecīgo likuma prasību ievērošanu, izteikt brīdinājumu vai uzlikt soda naudu.  Saskaņā Likuma 7.panta trešo daļu regulatora lēmējinstitūcija ir padome, kas regulatora vārdā pieņem lēmumus un izdod administratīvos aktus, kas ir saistoši konkrētiem sabiedrisko pakalpojumu sniedzējiem un lietotājiem, līdz ar to atbilstoši spēkā esošajam regulējumam visas pārkāpumu lietas elektroenerģijas un dabasgāzes apgādē būtu piekritīgas izskatīšanai regulatora padomē.  Vērtējot iespējamos pārkāpumu veidus un to regularitāti, prognozējams, ka pārsvarā pārkāpumus veidotu informācijas nesniegšana regulatoram regulatora noteiktajā laikā un kārtībā.  Savukārt prognozējot attiecīgo pārkāpumu radītās sekas un ietekmi uz elektroenerģijas tirgus vai dabasgāzes tirgus pārskatāmību un konkurences līmeni tajā, jāņem vērā, ka sekas un ietekme var būt dažāda (piemēram, tieša vai netieša ietekme, ir vai nav gūts tiešs vai netiešs labums).  Līdz ar to būtu samērīgi un lietderīgi Likumā paplašināt to personu loku, kurām Likumā būtu piešķirtas tiesības regulatora vārdā izskatīt attiecīgās pārkāpumu lietas un pieņemt lēmumus, ievērojot Elektroenerģijas tirgus likumā un Enerģētikas likumā noteikto atbildību par likuma prasību neievērošanu.  Atbilstoši Likumprojekts paredz, ka administratīvās lietas izskatīšanu elektroenerģijas un dabasgāzes apgādē nodrošina regulatora padome vai priekšsēdētāja norīkota regulatora amatpersona.  **b)** piešķir regulatoram tiesības, ievērojot attiecīgās regulējamās nozares īpatnības, noteikt ekonomiskas vai tiesiskas saistības vai stimulus, kas veicina sabiedriskā pakalpojuma sniegšanu atbilstoši noteiktām kvalitātes prasībām.  Saskaņā ar Likuma 10.panta septīto daļu regulators nosaka kvalitātes prasības sabiedrisko pakalpojumu sniegšanai. Savukārt saskaņā ar Likuma 22.panta trešo daļu, ja sabiedrisko pakalpojumu sniedzējs kādā laikposmā nevar nodrošināt tehniskajiem noteikumiem, standartiem un līgumu nosacījumiem atbilstošu sabiedrisko pakalpojumu kvalitāti, tas atlīdzina lietotājam nodarītos zaudējumus saskaņā ar līguma nosacījumiem vai normatīvo aktu prasībām.  Sabiedriskā pakalpojuma neatbilstoša kvalitāte ne vienmēr rada zaudējumus sabiedrisko pakalpojumu lietotājam vai arī zaudējumi ir salīdzinoši nelieli, lai lietotājam būtu iespēja normatīvajos aktos (parasti Civilprocesa likumā) noteiktajā kārtībā, saprātīgā laikā un kārtībā panākt šādu zaudējumu atlīdzību.  Arī starp sabiedrisko pakalpojumu sniedzējiem un lietotājiem noslēgto līgumu nosacījumi ne vienmēr paredz samērīgu atlīdzinājumu par sabiedriskā pakalpojuma neatbilstošu kvalitāti, tajā pat laikā līgumos noteiktā norēķinu kārtība visbiežāk paredz lietotāja pienākumu pilnā apmērā norēķināties par norēķinu periodā nodrošināto pakalpojumu apjomu, neatkarīgi no attiecīgā pakalpojuma kvalitātes.  Ir jāņem vērā, ka sabiedriskā pakalpojuma neatbilstoša kvalitāte jebkurā gadījumā ierobežo lietotāja iespējas pilnvērtīgi izmantot konkrēto sabiedrisko pakalpojumu, līdz ar to, lai nodrošinātu lietotāju tiesisko interešu aizsardzību, Likumā nepieciešams paredzēt regulatora kompetenci noteikt ne tikai kvalitātes prasības sabiedrisko pakalpojumu sniegšanai, bet arī, ievērojot attiecīgās regulējamās nozares īpatnības, noteikt ekonomiskas vai tiesiskas saistības vai stimulus, kas veicinātu sabiedriskā pakalpojuma sniegšanu atbilstoši noteiktām kvalitātes prasībām.  Ekonomiskas vai tiesiskas saistības vai stimuli, kas varētu veicināt konkrētā sabiedriskā pakalpojuma sniegšanu, ir identificējami un definējami katrā regulējamā nozarē (sabiedriskā pakalpojuma veidā) atsevišķi, iepriekš par tiem publiski konsultējoties gan ar patērētāju, gan sabiedrisko pakalpojumu sniedzēju, gan sociālo partneru pārstāvjiem.  **4)** **Likumprojekta 4.pants**, ar kuru papildina Likuma II nodaļu ar 15.2 pantu, paredz izveidot konsultatīvu institūciju, kuras darbības mērķis būtu veicināt ciešāku sadarbību un informācijas un viedokļu apmaiņu starp regulatoru, citām uzraudzības iestādēm, valsts un pašvaldību institūcijām un sociālo partneru intereses pārstāvošajām biedrībām un nodibinājumiem.  Konsultatīvas institūcijas izveidošana atbilst arī OECD 2016.gada ziņojumā “Latvijas Sabiedrisko pakalpojumu regulēšanas komisijas darbības rezultātu uzlabošana” *(“Driving Performance at Latvia’s Public Utilities Commission”*) ietvertajai rekomendācijai.  Jāņem vērā, ka valsts politiku regulējamās sabiedrisko pakalpojumu nozarēs šobrīd izstrādā vairākas ministrijas, proti, enerģētikas nozarē – Ekonomikas ministrija, elektronisko sakaru un pasta pakalpojumu nozarēs – Satiksmes ministrija, ūdenssaimniecības un atkritumu apglabāšanas nozarēs – Vides aizsardzības un reģionālās attīstības ministrija.  Līdz ar to kopējās sadarbības stiprināšanai un kvalitatīvākas politikas veidošanai regulētajās sabiedrisko pakalpojumu nozarēs ir lietderīga vienotas konsultatīvas platformas izveide, kur politikas veidotājiem, īstenotājam, sabiedrisko pakalpojumu sniedzējiem un pārējām iesaistītajām pusēm būtu nodrošināta iespēja vienuviet kopīgi apspriest regulējamās sabiedrisko pakalpojumu nozarēs aktuālus problēmjautājumus, kā arī sagatavot priekšlikumus to novēršanai  vai politikas pilnveidošanai.  Norādāms, ka saskaņā ar Likuma 7.panta otrajā daļā noteikto regulators ir *“institucionāli un funkcionāli neatkarīgs, pilntiesīgs, autonoms publisko tiesību subjekts un patstāvīgs sava likumā apstiprinātā budžeta izpildē”*. Attiecīgi, ņemot vērā regulatora kā pilnīgi autonomas iestādes statusu, likums ir vienīgais ārējais normatīvais akts, ar kuru regulatoram var noteikt pienākumu izveidot iepriekš minēto konsultatīvo padomi.  Konsultatīvās padomes lēmumiem būs ieteikuma raksturs un tās darbību organizēs un nodrošinās regulators. Konsultatīvās padomes uzbūve un darba organizācija tiks noteikta ar regulatora iekšēju normatīvo aktu. Tiek plānots, ka konsultatīvajā padomē tiks iekļauti pārstāvji vismaz no Ekonomikas ministrijas, Finanšu ministrijas, Satiksmes ministrijas, Vides aizsardzības un reģionālas attīstības ministrijas, Konkurences padomes, Patērētāju tiesību aizsardzības centra, kā arī patērētāju, sabiedrisko pakalpojumu sniedzēju, pašvaldību un sociālo partneru intereses pārstāvošajām biedrībām un nodibinājumiem (piemēram,  Latvijas Tirdzniecības un rūpniecības kameras, Latvijas Darba devēju konfederācijas, Latvijas Pašvaldību savienības, Latvijas Patērētāju interešu aizstāvības asociācijas u.c. organizācijām).  Konsultatīvās padomes locekļi atlīdzību par darbu konsultatīvajā padomē nesaņems.  **5)** Likuma 18.panta otrā daļa nosaka gadījumus, kuros regulators groza izsniegtās licences nosacījumus, t.i., ja:   * ir stājušies spēkā grozījumi normatīvajos aktos, kas attiecas uz regulējamo sabiedrisko pakalpojumu veidu; * citādi nav iespējams nodrošināt ekonomiski pamatotu sabiedrisko pakalpojumu sniegšanu licences darbības zonā; * sabiedrisko pakalpojumu sniedzējs ir iesniedzis pamatotu ierosinājumu.   **Likumprojekta 5.pants**, ar kuru izdara grozījumus Likuma 18.pantā, paplašina regulatoram piešķirtās tiesības grozīt izsniegtās licences nosacījumus gadījumos, ja grozījumi licences nosacījumos uzlabos lietotājiem sabiedriskā pakalpojuma nepārtrauktību, drošību un kvalitāti, neatstājot negatīvu ietekmi uz sabiedriskā pakalpojuma izmaksām un sabiedriskā pakalpojuma nepārtrauktību, drošību un kvalitāti citiem lietotājiem attiecīgajā licences darbības zonā.  Saskaņā ar Likumu licence dod sabiedrisko pakalpojumu sniedzējam tiesības uzņemties līdzīgas saistības vienlaikus pret vairākiem lietotājiem licencē noteiktajā teritorijā (turpmāk — licences darbības zona) un nosaka sabiedrisko pakalpojumu sniedzēja pienākumu nodrošināt šiem lietotājiem sabiedriskos pakalpojumus noteiktā kvalitātē un kvantitātē par noteiktajiem tarifiem.  Likuma mērķis ir nodrošināt iespēju saņemt nepārtrauktus, drošus un kvalitatīvus sabiedriskos pakalpojumus, kuru tarifi (cenas) atbilst ekonomiski pamatotām izmaksām, kā arī veicinātu attīstību un ekonomiski pamatotu konkurenci regulējamās nozarēs.  Arī Enerģētikas likumā (3.pants) un Elektroenerģijas tirgus likumā (2.pants) ir noteikts mērķis nodrošināt enerģijas lietotāju efektīvu, drošu un kvalitatīvu apgādi ar enerģiju pieprasītajā daudzumā un par pamatotām cenām, tādējādi veicinot atjaunojamo energoresursu izmantošanu, enerģijas efektīvu izmantošanu un līdzsvarotu patēriņu, kā arī nodrošinot enerģijas lietotājam iespēju izvēlēties patērējamās enerģijas veidu un tirgotāju.  Lai sasniegtu normatīvajos aktos noteiktos mērķus, ir jāparedz iespēja regulatoram grozīt izsniegtas licences nosacījumus, ja, veicot licences grozījumu ietekmes vērtējumu, tiek secināts, ka tas uzlabos lietotājiem sabiedriskā pakalpojuma nepārtrauktību, drošību un kvalitāti, vienlaikus neatstājot negatīvu ietekmi uz sabiedriskā pakalpojuma izmaksām un sabiedriskā pakalpojuma nepārtrauktību, drošību un kvalitāti citiem šā sabiedriskā pakalpojuma lietotājiem attiecīgajā licences zonā.  Pakalpojuma nepārtrauktība nozīmē iespēju saņemt nepārtrauktus sabiedriskos pakalpojumus, savukārt pakalpojuma drošums un kvalitāte nozīmē tā atbilstību noteiktiem tehniskajiem rādītājiem un standartiem. Piemēram, enerģētikas nozarē elektroenerģijas apgādes drošums un kvalitāte ir atkarīga no elektroapgādes tīklu sprieguma raksturlielumiem, elektroenerģijas apgādes pārtraukumiem un sprieguma iekritumiem.  Likumprojekta 5.pantā piedāvātais regulējums nodrošinātu tiesisku risinājumu problēmsituācijās, kurās objektā (vai teritorijā), kas ir kāda sabiedrisko pakalpojumu sniedzēja licences darbības zonā, ir lietotāji, kas vēlas saņemt regulējamo sabiedrisko pakalpojumu, bet attiecīgais sabiedrisko pakalpojumu sniedzējs šajā teritorijā objektīvu apstākļu dēl nespēj nodrošināt attiecīgā pakalpojuma sniegšanu (piemēram, sabiedrisko pakalpojumu sniedzēja rīcībā nav pietiekamu resursu pakalpojuma nodrošināšanai).  Tāda gadījumā regulatoram tiek dota iespēja, licences nosacījumu izpildes uzraudzības ietvaros, vērtēt un pieņemt pamatotu lēmumu par grozījumu veikšanu licences nosacījumos, tajā skaitā izdarot grozījumus licences darbības zonā, vienlaicīgi nododot attiecīgo licences darbības zonu citam sabiedrisko pakalpojumu sniedzējam, kas spēj uzņemties tiesību aktos izvirzītas saistības un spēj nodrošināt lietotājiem nepieciešamos sabiedriskos pakalpojumus noteiktā kvalitātē un kvantitātē.  Papildus jāņem vērā, ka regulatoram, pieņemot ikvienu administratīvo aktu, ir saistoši, tostarp, Administratīvā procesa likumā ietvertie tiesību principi. Tāpat, izdodot izdošanas izvēles administratīvo aktu, iestādei ir jāizdara lietderības apsvērumi. Jāņem vērā, ka regulatora lēmumi ir pārsūdzami tiesā, līdz ar to tiesa veic regulatora lēmumu tiesiskuma izvērtēšanu, tādējādi ir nodrošināts mehānisms, kādā persona var aizsargāt savas tiesības.  Ievērojot Administratīvā procesa likuma un Valsts pārvaldes iekārtas likuma regulējumu, un it īpaši tā 10.pantu, regulatoram sava rīcības brīvība jāizmanto tikai atbilstoši normatīvajiem aktiem, pienācīgi pamatojot iestādes izvēlēto risinājumu.  **6)** Atbilstoši spēkā esošajiem normatīvajiem aktiem atsevišķās regulējamās nozarēs sabiedrisko pakalpojumu licencēšana ir aizstāta ar sabiedrisko pakalpojumu sniedzēju reģistrēšanu.  Šobrīd regulatoram Likumā ir dotas tiesības noteikt sabiedriskā pakalpojuma sniegšanas vispārējās atļaujas noteikumus (turpmāk — vispārējās atļaujas noteikumi), kas ir saistoši visiem reģistrētajiem sabiedrisko pakalpojumu sniedzējiem, kuru darbību nepieciešams regulēt un kuriem saskaņā ar regulējamo nozaru speciālajiem normatīvajiem aktiem nav vajadzīga licence. Atbilstoši Likumam vispārējās atļaujas noteikumu saturs ir ierobežots ar reģistrā iekļaujamām ziņām, sabiedrisko pakalpojumu sniedzējam izvirzāmām reģistrēšanas prasībām un kārtību, kādā sabiedrisko pakalpojumu sniedzējs nosūta paziņojumu par reģistrāciju (turpmāk — reģistrācijas paziņojums) vai paziņojumu par darbības izbeigšanu, reģistrācijas paziņojumā vai paziņojumā par darbības izbeigšanu ietveramo informāciju, kārtību, kādā sabiedrisko pakalpojumu sniedzēju izslēdz no reģistra un atkārtoti reģistrē un kārtību, kādā regulators informē reģistrācijas paziņojuma iesniedzēju par termiņu, kādā tas tiks reģistrēts, par tiesībām uzsākt sabiedriskā pakalpojuma sniegšanu, ja noteiktā termiņā nav saņemts regulatora lēmums par atteikumu reģistrēt reģistrācijas paziņojuma iesniedzēju, un par attiecīgā regulatora lēmuma pārsūdzības iespējām.  **Likumprojekta 6.pants**, ar kuru izdara grozījumus Likuma 18.1 pantā:   * dod tiesības regulatoram vispārējās atļaujas noteikumos iekļaut ne tikai prasības, kas būtu attiecināmas uz sabiedrisko pakalpojumu sniedzēju reģistrācijas procesu, bet arī deleģē regulatoram tiesības saskaņā ar regulējamo nozaru speciālajiem normatīvajiem noteikt objektīvi pamatotus, taisnīgus, vienlīdzīgus un atklātus nosacījumus, kas reģistrētam komersantam jāievēro, sniedzot attiecīgos sabiedriskos pakalpojumus; * dod tiesības regulatoram izslēgt sabiedrisko pakalpojumu sniedzēju no reģistra, ja sabiedrisko pakalpojuma sniedzēja darbība ir izbeigta, pamatojoties uz tiesas nolēmumu, nodokļu administrācijas vai uz komercreģistra iestādes lēmumu.   Likumprojektā piedāvātais regulējums pilnveidos tiesisko ietvaru, kuru regulators varēs piemērot, lai uzlabotu sabiedrisko pakalpojumu sniedzēju darbības uzraudzību un paaugstinātu sabiedrisko pakalpojumu lietotāju, kuri saņem regulētos sabiedriskos pakalpojumus, aizsardzību.  **7)** Likuma mērķis ir nodrošināt iespēju saņemt nepārtrauktus, drošus un kvalitatīvus sabiedriskos pakalpojumus, kuru tarifi (cenas) atbilst ekonomiski pamatotām izmaksām, kā arī veicināt attīstību un ekonomiski pamatotu konkurenci regulējamās nozarēs.  Sabiedrisko pakalpojumu tarifus regulējamās nozarēs sabiedrisko pakalpojumu sniedzēji aprēķina saskaņā ar regulatora noteikto tarifu aprēķināšanas metodiku un pēc savas iniciatīvas vai regulatora pieprasījuma iesniedz regulatoram aprēķināto tarifu projektus kopā ar tarifu aprēķina projektā minēto tarifus veidojošo izmaksu pamatojumu.  Regulators izvērtē sabiedrisko pakalpojumu sniedzēja iesniegto noteiktā kārtībā aprēķināto tarifu projektu un tarifu aprēķina projektā minēto tarifus veidojošo izmaksu pamatojumu 90 dienu laikā pēc tā saņemšanas.  Ja regulators konstatē, ka tarifu projekts ir aprēķināts nepareizi vai tarifu aprēķina projektā minētās tarifus veidojošās izmaksas ir nepamatotas, regulators 10 darbdienu laikā var uzdot sabiedrisko pakalpojumu sniedzējam veikt tarifu projekta pārrēķinu vai noraidīt tarifu projektu.  **Likumprojekta 7.pants**, ar kuru tiek grozīts Likuma 19.pants:  **a)** paredz atteikties no Likumā noteiktā termiņa ierobežojuma uzdevuma sabiedrisko pakalpojumu sniedzējam došanai, jo noteiktais 10 darbdienu termiņš ir neskaidrs, kā arī nav viennozīmīgi nosakāms brīdis, no kura noteiktās 10 darbdienas tiek skaitītas.  Vienlaikus no tiesību normas izriet, ka noteiktais termiņš attiecas gan uz lēmumu uzdot sabiedrisko pakalpojumu sniedzējam veikt tarifu projekta pārrēķinu, gan uz lēmumu, ar kuru noraida tarifu projektu.  Attiecībā uz lēmumu, ar kuru noraida tarifu projektu, likuma 19.panta otrajā daļā noteiktais 10 darbdienu termiņš ir pretrunā 19.panta septītajā daļā noteiktajam termiņam, proti, saskaņā ar 19.panta septīto daļu regulators lēmumu par tarifu projektu noraidīšanu pieņem 30 dienu laikā pēc tā izskatīšanas. Savukārt lēmums, ar kuru regulators uzdod sabiedrisko pakalpojumu sniedzējam veikt tarifu projekta pārrēķinu, ir starplēmums, un no procesuālā viedokļa nav lietderīgi Likumā saglabāt procesuālo termiņu, kas paredz regulatoru ierobežojošu laiku, kādā pieņemt starplēmumu.  Administratīvā akta, ar kuru apstiprina vai noraida tarifu projektu, izdošanas termiņu noteic Likuma 19.panta septītā daļa, tādējādi privātpersonai ir nodrošināta zināma tiesiskā noteiktība.  **b)** OECD ziņojumā ir ietvertas rekomendācijas piešķirt regulatoram tiesības ne tikai apstiprināt vai noraidīt komersanta iesniegto sabiedrisko pakalpojumu tarifu projektu, bet arī komersanta iesniegto sabiedrisko pakalpojumu tarifu projektu grozīt. OECD ieskatā, tas varētu vienkāršot un saīsināt kopējo tarifu noteikšanas procesu, kas nodrošinātu, ka regulatoram piešķirtās funkcijas atbilst regulēšanas mērķim.  Papildinot Likuma 19.pantu ar jaunu 7.1 daļu, regulatoram būs iespēja pēc savas iniciatīvas, atbilstoši noteiktai tarifu vai tarifu augšējās robežas aprēķināšanas un noteikšanas metodikai, kā arī tarifu vai tarifu augšējās robežas piemērošanas kārtībai veikt korekcijas sabiedrisko pakalpojumu sniedzēja iesniegtajā tarifu projektā un noteikt tarifus, kas atšķiras no sabiedrisko pakalpojumu sniedzēja aprēķinātajiem tarifiem.  Šāds regulējums nodrošinās sabiedrisko pakalpojumu lietotāju interešu aizsardzību gadījumos, ja turpmāka spēkā esošo tarifu piemērošana tiesisku vai faktisku apstākļu dēļ vairs nav iespējama, taču tarifu projekta vērtēšanas procesa ietvaros regulatoram objektīvu apstākļu dēļ nav iespējams iegūt no sabiedrisko pakalpojumu sniedzēja tādu tarifu projektu, kas pilnībā atbilstu Likuma 20.panta mērķim. Likumprojektā piedāvātais regulējums paredz, lai sasniegtu likuma 20.panta pirmajā daļā noteikto mērķi, saskaņā ar tarifu vai tarifu augšējās robežas aprēķināšanas un noteikšanas metodiku, kā arī tarifu vai tarifu augšējās robežas piemērošanas kārtību regulators var grozīt sabiedrisko pakalpojumu sniedzēja aprēķināto tarifu projektu, ja sabiedrisko pakalpojumu sniedzējs tarifu projekta izvērtēšanas procesā šā panta piektajā daļā noteiktajā kārtībā un termiņā nesniedz regulatoram papildu informāciju ar būtisku tarifu projekta veidojošo izmaksu pamatojumu vai kādas no tarifu projekta veidojošajām izmaksām ir ekonomiski nepamatotas, ko regulators tarifu projekta izskatīšanas laikā var apliecināt citā tiesiskā ceļā.  **c)** paredz papildināt Likuma 19.pantu ar jaunu četrpadsmito daļu, lai sinhronizētu Likumā ietverto regulējumu ar nozares speciālo likumu regulējumu, kas cita starpā paredz iespēju regulatoram izsniegt sabiedrisko pakalpojumu sniedzējiem atļauju pašiem noteikt tarifus.  Piedāvātā redakcija dod iespēju, pēc konsultācijas ar nozares pārstāvjiem un veicot atbilstošus grozījumus regulējamo nozaru speciālajos tiesību aktos vai attiecīgajās tarifu vai tarifu augšējās robežas aprēķināšanas un noteikšanas metodikās, kā arī tarifu vai tarifu augšējās robežas piemērošanas kārtībās, arī citās regulējamās nozarēs ieviest elektronisko sakaru nozarē izmantoto praksi tarifu augšējās robežas noteikšanā, tajā pat laikā saglabājot Likuma 20.pantā noteikto mērķi, t.i. saglabājot tarifu noteikšanu tādā apmērā, lai lietotāju izdarītie tarifu maksājumi segtu ekonomiski pamatotas sabiedrisko pakalpojumu izmaksas un nodrošinātu sabiedrisko pakalpojumu rentabilitāti, ja nozares speciālie normatīvie akti neparedz citus tarifu noteikšanas principus. Savukārt tarifu diferencēšanas un attiecināšanas kritēriji būtu jānosaka katras nozares speciālajā normatīvajā aktā – attiecīgajā tarifu vai tarifu augšējās robežas aprēķināšanas un noteikšanas metodikā vai tarifu vai tarifu augšējās robežas piemērošanas kārtībā.  Piemēram, dabasgāzes apgādē, atbilstoši Enerģētikas likuma 15.panta 1.1daļā noteiktajam, sistēmas operatori sniedz pārvades, sadales un dabasgāzes uzglabāšanas pakalpojumus par tarifiem, ko noteicis attiecīgais pakalpojumu sniedzējs saskaņā ar regulatora noteikto tarifu aprēķināšanas metodiku, ja ir saņemta regulatora atļauja.  Atbilstoši Enerģētikas likuma 107.panta trešajai daļai, ja ir saņemta regulatora atļauja, dabasgāzes piegādi saistītajiem lietotājiem publiskais tirgotājs nodrošina par dabasgāzes cenu, ko noteicis publiskais tirgotājs, saskaņā ar regulatora noteikto dabasgāzes cenas aprēķināšanas metodiku.  Savukārt elektroenerģijas apgādē, atbilstoši Elektroenerģijas tirgus likuma 16.panta pirmajā daļā noteiktajam, pārvades sistēmas operators saskaņā ar regulatora noteikto tarifu aprēķināšanas metodiku nosaka pārvades sistēmas pakalpojumu tarifus, ja ir saņemta regulatora atļauja.  Atbilstoši Elektroenerģijas tirgus likuma 20.panta pirmajai daļai, ja ir saņemta regulatora atļauja, sadales sistēmas operators saskaņā ar regulatora noteikto tarifu aprēķināšanas metodiku nosaka sadales sistēmas pakalpojumu tarifus.  Siltumenerģijas apgādē atbilstoši Enerģētikas likuma 6.panta 3.1daļai energoapgādes komersants, kas piegādā siltumenerģiju enerģijas lietotājiem, pārdod siltumenerģiju par tarifiem, ko noteicis attiecīgais pakalpojumu sniedzējs saskaņā ar regulatora noteikto tarifu aprēķināšanas metodiku, ja ir saņemta regulatora atļauja.  Arī Enerģētikas likuma 6.panta 31 daļa noteic, ka energoapgādes komersants, kas piegādā siltumenerģiju enerģijas lietotājiem, pārdod siltumenerģiju tiem nepieciešamajā vai noteiktajā kvalitātē un pieprasītajā daudzumā par regulatora noteiktajiem tarifiem vai par tarifiem, ko noteicis attiecīgais pakalpojumu sniedzējs saskaņā ar regulatora noteikto tarifu aprēķināšanas metodiku, ja ir saņemta regulatora atļauja, izņemot Enerģētikas likuma 49.panta pirmajā daļā minētos gadījumus.  Regulatora 2010.gada 14.aprīļa lēmumā Nr.1/7 “Siltumenerģijas apgādes pakalpojumu tarifu aprēķināšanas metodika” ir noteikts, ka regulators var dot uz noteiktu termiņu atļauju komersantam pašam noteikt tarifus saskaņā ar minēto metodiku, gadījumos, kad ir mainījusies kurināmā cena vai iepirktās siltumenerģijas cena, kā arī noteikts, kā komersants aprēķina un nosaka siltumenerģijas apgādes pakalpojumu tarifus pēc regulatora atļaujas saņemšanas. Analoģisks regulējums ir ietverts arī regulatora 2010.gada 11.jūnija lēmumā Nr.1/10 “Koģenerācijas tarifu aprēķināšanas metodika”.  **9)** **Likumprojekta 10.pants**, ar kuru tiek grozīts Likuma 22.pants, redakcionāli precizē Likuma 22.pantā ietverto tiesisko regulējumu, nodrošinot, ka tas tiek attiecināts ne tikai uz sabiedrisko pakalpojumu sniedzējiem, kas Likumā noteiktā kārtībā ir licencēti, bet arī tiem sabiedrisko pakalpojumu sniedzējiem, kas saskaņā ar Likumu vai nozares speciālajiem normatīvajiem aktiem ir nosūtījuši regulatoram reģistrācijas paziņojumu vai ir reģistrēti attiecīgajā sabiedrisko pakalpojumu sniedzēju reģistrā.  **10)** **Likumprojekta 11.pants**, ar kuru tiek grozīts Likuma 35.2 pants un **Likumprojekta 12.pants**, ar kuru tiek grozīts Likuma 353.pants:  **a)**ieviešot „klusēšanas-piekrišanas” principu strīda izskatīšanai Regulatorā rakstveida procesā, rada apstākļus administratīvā sloga samazināšanai strīda iesaistītajām pusēm, ļaujot Regulatoram izskatīt strīdu bez strīdā iesaistīto pušu vai to pārstāvju klātbūtnes Regulatora padomes sēdē, pamatojoties tikai uz iesniegtajiem rakstveida un citiem pierādījumiem, ar nosacījumu, ja lietā esošie dokumenti ir pietiekami strīda izskatīšanai un lēmuma pieņemšanai;  b) samazina gan regulatoram, gan strīdā iesaistītām pusēm formālus šķēršļus, lai izbeigtu strīda izskatīšanas procesu, ja strīdā iesaistītās puses strīda izskatīšanas laikā ir vienojušās par izlīgumu;  **c)** ierobežo strīdā iesaistīto pušu tiesības no jauna iesniegt regulatorā iesniegumu par strīda izskatīšanu attiecībā uz to pašu priekšmetu un uz tā paša pamata, ja pirms tam puses ir vienojušās par izlīgumu un regulators Likumā noteiktā kārtībā ir izbeidzis strīda izskatīšanas procesu. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija un regulators. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti, kuri Likumā noteiktajās regulējamās nozarēs sniedz regulējamos sabiedriskos pakalpojumus, un kuru darbība sabiedrisko pakalpojumu sniegšanā tiek regulēta saskaņā ar Likumu, enerģijas tirgus dalībnieki un regulatora padomes locekļi. |
| 2. | Tiesiskā regulējuma ietekme uz tautsaimniecību un administratīvo slogu | Likumā ieviešot regulatora padomes locekļu atbilstīgu rotāciju, precizējot regulatora tiesības sabiedrisko pakalpojumu sniedzēju licencēšanas un reģistrācijas procesu, pilnveidojot strīdu izskatīšanas procesu regulatorā un sinhronizējot tarifu noteikšanas procesu atbilstoši attiecīgo regulējamo nozaru speciālajos tiesību aktos noteiktajam regulējumam, tiks pilnveidots pastāvošais administratīvi tiesiskais regulējums, kopumā nepalielinot administratīvo slogu.  Savukārt Likumā pilnveidojot regulēšanas un tarifu noteikšanas metodes regulējamās nozarēs, kurās regulators nodrošina tarifu izmaksu izvērtēšanu un paaugstinot lietotāju aizsardzību, tiks panākta pozitīva ietekme uz tautsaimniecību kopumā. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Pēc Likuma spēkā stāšanās:   * ņemot vērā, ka saskaņā ar Oficiālo publikāciju un tiesiskās informācijas likuma 9. panta piekto daļu, ja spēku zaudē normatīvā akta izdošanas tiesiskais pamats, tad spēku zaudē arī uz šā pamata izdotais normatīvais akts, Ministru kabinetam ir jāizdod Likuma 7.panta ceturtajā daļā paredzētie noteikumi, kas reglamentē regulatora priekšsēdētāja un četru padomes locekļu kandidātu konkursa izsludināšanas un norises kārtību. Likumprojekts paredz, ka līdz to spēkā stāšanas dienai ir spēkā Ministru kabineta 2001. gada 6. februāra noteikumi Nr.59 “Sabiedrisko pakalpojumu regulēšanas komisijas amatpersonu kandidātu konkursa nolikums”, ciktāl tie nav pretrunā ar šo likumu.”; * saskaņā ar attiecīgās regulējamās nozares speciālajiem normatīvajiem aktiem, iepriekš publiski konsultējoties ar attiecīgās regulējamās nozares politikas veidotājiem un ar attiecīgās regulējamās nozares pārstāvjiem, jāizstrādā (vai jāpilnveido) tarifu vai tarifu augšējās robežas aprēķināšanas metodikas, paredzot attiecīgu tarifu vai tarifu augšējās robežas aprēķināšanas vai noteikšanas un piemērošanas kārtību, ja nozares specialie likumi neparedz citus tarifu noteikšanas principus; * saskaņā ar attiecīgās regulējamās nozares speciālajiem normatīvajiem aktiem, iepriekš publiski konsultējoties ar attiecīgās regulējamās nozares politikas veidotājiem un ar attiecīgās regulējamās nozares pārstāvjiem, jāizstrādā kvalitātes prasības sabiedrisko pakalpojumu sniegšanai un kompensācijas noteikšanas kārtību gadījumos, ja sabiedrisko pakalpojumu sniedzējs nav nodrošinājis noteiktajām prasībām atbilstošu sabiedrisko pakalpojumu kvalitāti. |
| 2. | Atbildīgā institūcija | Ekonomikas ministrija, regulators |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojektā ir iekļautas tiesību normas, kas izriet no:   1. Eiropas Parlamenta un Padomes 2009.gada 13.jūlija Direktīva 2009/72/EK par kopīgiem noteikumiem attiecībā uz elektroenerģijas iekšējo tirgu, ar ko atceļ Direktīvu 2003/54/EK; 2. Eiropas Parlamenta un Padomes 2009.gada 13.jūlija Direktīvas 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu. |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |  |  |  |
| --- | --- | --- | --- |
| **1.tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2009.gada 13.jūlija Direktīvu 2009/72/EK par kopīgiem noteikumiem attiecībā uz elektroenerģijas iekšējo tirgu, ar ko atceļ Direktīvu 2003/54/EK (turpmāk – Direktīva 2009/72/EK).  Eiropas Parlamenta un Padomes 2009. gada 13. jūlija Direktīvu 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu (turpmāk – Direktīva 2009/73/EK). | | |
| A | B | C | D |
| Direktīvas 2009/72/EK 35.panta 5.punkts  Direktīvas 2009/73/EK 39.panta 5.punkts | Likumprojekta 1. un 11.pants | Prasības tiek pārņemtas pilnībā | Likumprojekts neparedz stingrākas prasības. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar | | |
| Cita informācija | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība likumprojekta izstrādē ir nodrošināta, 1) nosūtot aicinājumu sociālajiem partneriem sniegt viedokli par sagatavotajiem priekšlikumiem pirms tā izsludināšanas Valsts sekretāru sanāksmē, kā arī 2) publicējot likumprojektu Ekonomikas ministrijas mājas lapā divas nedēļas pirms tā izsludināšanas Valsts sekretāru sanāksmē.  Pēc likumprojekta izsludināšanas Valsts sekretāru sanāksmē, turpmākā likumprojekta saskaņošanas gaita nodrošināta Ministru kabineta kārtības rullī noteiktajā kārtībā. |
| 2. | Sabiedrības līdzdalība projekta izstrādē | Likumprojekts 2018.gada 3.aprīlī tika nosūtīts saskaņošanai Latvijas Tirdzniecības un rūpniecības kamerai, Latvijas Darba devēju konfederācijai un Latvijas Informācijas un komunikācijas tehnoloģijas asociācijai. |
| 3. | Sabiedrības līdzdalības rezultāti | Latvijas Darba devēju konfederācija:   * aicina tiesību normas, kas izriet no REMIT, iestrādāt atsevišķā nodaļā; * aicina tiesību normas, kas nosaka regulatora izmeklēšanas procesu REMIT prasību nodrošināšanai, papildināt ar tiesību normām par procesa norisi iestādē; * iebilst pret regulatoram likumprojektā paredzētajām tiesībām, lai veiktu enerģijas vairumtirgus uzraudzību atbilstoši REMIT prasībām;   (*Ņemts vērā.* Likumprojekta saskaņošanas gaitā attiecīgais pants svītrots un attiecīgi precizēta anotācija)   * iebilst pret grozījumiem likuma 19.panta otrajā daļā (Likumprojekta 6.pants), kas paredz izslēgt skaitli un vārdus “10 darbdienu laikā”, jo regulatoram šobrīd noteiktā termiņa esamība tarifu projekta iesniedzējam ļauj izdarīt vismaz kaut cik ticamas prognozes par tarifa projekta izskatīšanas gaitu;   *(Nav ņemts vērā*. Tarifu projekta izskatīšanas gaitā regulators ir pakļauts Likumā un Administratīvā procesa likumā noteiktajam regulējumam, saskaņā ar kuru regulatoram Likumā deleģētā tiesība uzdot sabiedrisko pakalpojumu sniedzējam veikt tarifu projekta pārrēķinu ir uzskatāma par starplēmumu (procesuālu lēmumu) attiecīgā administratīvā procesa ietvaros, kas nevar ietekmēt kopējos Likumā noteiktos termiņus tarifa projekta apstiprināšanai vai noraidīšanai, savukārt atsevišķu procesuālo termiņu noteikšana starplēmuma pieņemšanai var radīt papildus administratīvo slogu, kas var atstāt iespaidu uz attiecīgā administratīvā procesa ietvaros un termiņos pieņemamo administratīvo aktu, t.i. gala lēmumu par tarifa projekta apstiprināšanu vai noraidīšanu.)   * iebilst pret likumprojektā ietverto tiesību normu, kas paredz regulatora tiesības grozīt jau iesniegtu tarifu projektu. Ja šāda norma tomēr tiek ieviesta, uzskata, ka tā būtu papildināma ar pienākumu noteikt kritērijus, kādiem iestājoties regulators pēc savas iniciatīvas var grozīt iesniegto tarifu;   (*Ņemts vērā.* Precizētais Likumprojekts paredz, ka, lai sasniegtu Likuma 20.panta pirmajā daļā noteikto mērķi, saskaņā ar tarifu aprēķināšana metodiku, regulators var grozīt sabiedrisko pakalpojumu sniedzēja aprēķināto tarifu projektu, ja sabiedrisko pakalpojumu sniedzējs tarifu projekta vērtēšanas procesā šā panta piektajā daļā noteiktajā kārtībā un termiņā nesniedz regulatoram papildu informāciju ar būtisku tarifu projekta veidojošo izmaksu pamatojumu vai kādas no tarifu projekta veidojošajām izmaksām ir ekonomiski nepamatotas, ko regulators tarifu projekta izskatīšanas laikā var apliecināt citā tiesiskā ceļā)   * iebilst pret  regulatoram paredzētajām tiesībām noteikt sabiedrisko pakalpojumu tarifu augšējo robežu;   (*Nav ņemts vērā*. Tiesību norma ir izstrādāta, ņemot vērā OECD ieteikumu pārorientēt pieeju tarifu noteikšanā uz stimulējošo regulēšanu (*incentive regulation)*, kas var izpausties arī kā cenas (tarifu) augšējās robežas noteikšana, lai tādējādi pievērstu lielāku uzmanību patērētāju labklājībai.)  Latvijas Informācijas un komunikācijas tehnoloģijas asociācija uzskata, ka enerģijas vairumtirgus uzraudzības nodrošināšanai regulatoram paredzētās tiesības pieprasīt un saņemt telefonsarunu un datu plūsmas ierakstus būtu nosakāmas tikai pamatojoties uz tiesneša lēmumu.  (*Ņemts vērā.* Likumprojekta saskaņošanas gaitā attiecīgais pants svītrots un attiecīgi precizēta anotācija) |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā “Latvijas Vēstnesis”, kā arī tas tiks ievietots bezmaksas normatīvo aktu datu bāzē [www.likumi.lv](http://www.likumi.lv).  06.06.2019. Valsts sekretāru sanāksmē (Prot. Nr. 22; 41.§ TA-858 2.1.apakšpunkts) ir panākta vienošanās, ka ar dabasgāzes tirgu saistītie un akciju sabiedrības "Conexus Baltic Grid" aktualizētie jautājumi detalizētāk tiks vērtēti nozares darbību reglamentējošo normatīvo aktu pilnveides procesa ietvaros.” |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Regulators, Ekonomikas ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tiks nodrošināta regulatora esošo cilvēkresursu un finansējuma ietvaros.  Projekts neparedz veidot jaunas valsts institūcijas. |
| 3. | Cita informācija | Nav |

Ekonomikas ministrs R. Nemiro

J.Stepiņš,

Janis.Stepins@sprk.gov.lv; 67097229

I.Eglītis

Intars.Eglitis@em.gov.lv; 67013236

v\_sk = 5207